പെന്ഷന് പരിഷ്കരണം: സത്യവാങ്മൂലം നല്കേണ്ട സമയപരിധി നീട്ടി, മൂന്നാം ഗഡു ഈ മാസം തിരുവനന്തപുരം: പെന്ഷന് പരിഷ്കരണത്തെ തുടര്ന്ന് ലഭിക്കേണ്ട കുടിശ്ശികയ്ക്ക് സത്യവാങ്മൂലം നല്കേണ്ട സമയപരിധി നീട്ടി. സെപ്റ്റംബര് 30 വരെ സത്യവാങ്മൂലം നല്കാമെന്ന് ധനവകുപ്പ് അറിയിച്ചു. ജൂണ് 30ന് മുമ്ബ് സത്യവാങ്മൂലം നല്കണമെന്നും ഇല്ലെങ്കില് മൂന്നാം ഗഡു കുടിശ്ശിക വിതരണം തടയാനും നേരത്തെ നിര്ദേശം നല്കിയിരുന്നു. ഇതിനാണ് മാറ്റം വരുത്തിയത്. കഴിഞ്ഞ ഏപ്രില് ഒന്ന് മുതലാണ് വിരമിച്ച സര്വിസ്, എക്സ്ഗ്രേഷ്യ, പാര്ട്ട്ടൈം കണ്ടിന്ജന്റ് ജീവനക്കാര്, കുടുംബ പെന്ഷന്കാര് എന്നിവരുടെ പെന്ഷന് പരിഷ്കരണം നടപ്പാക്കിയത്. കുടിശ്ശിക തുക 2021 ഏപ്രില്, മേയ്, ആഗസ്റ്റ്, നവംബര് മാസങ്ങളില് വിതരണം ചെയ്യാനാണ് തീരുമാനിച്ചത്. കോവിഡ് വ്യാപനം രൂക്ഷമായ സാഹചര്യത്തില് ഭൂരിപക്ഷം പെന്ഷന്കാര്ക്കും സത്യവാങ്മൂലം സമര്പ്പിക്കാനായിട്ടില്ല. ഇത് ശ്രദ്ധയില്പ്പെട്ടതിനെത്തുടര്ന്നാണ് സമയപരിധി നീട്ടിയത്. സത്യവാങ്മൂലം സമര്പ്പിക്കാതെതന്നെ പെന്ഷന് കുടിശ്ശികയുടെ മൂന്നാമത്തെ ഗഡു ഈ മാസം വിതരണം ചെയ്യും.